Klimmer oorleef wonderbaarlik ná valCathedral-piek in die Drakensberge Robert Mckenzie, woordvoerder van die provinsiale nooddienste, sê die man het gegly en sowat drie meter ver geval voor hy sowat 30m teen ŉ steil helling af gerol het. “Hy het wonderbaarlik sowat twee meter van ‘n krans met ŉ skerp afgrond tot stilstand gekom.” Mckenzie sê die man het Vrydagmiddag saam ŉ groep mense berg geklim toe die voorval plaasgevind het. Die ander lede van die groep is na die ongeluk weer berg af om hulp te ontbied. “Teen die tyd was dit laatmiddag en as gevolg van die weer kon daar nie ŉ helikopter gebruik word nie en het drie lede van die Bergklimklub Suid-Afrika se KZN-tak tot by die beseerde man geklim en hom deur die nag bygestaan.” Mckenzie sê die man is Saterdagoggend per helikopter van die berg verwyder en na die Inkosi Albert Luthuli-hospitaal in Durban vervoer vir verdere behandeling.